ઇસ્લામે સલામ પર એટલો બધો ભાર મુક્યો છે કે તેણે મુસલીમોને સલામ વગર વાત ચીતની શરૂઆત કરવાની મનાઇ કરી છે. સલામ કરવામાં પહેલ કરવી મુસ્તહબ છે પરંતુ તેનો જવાબ આપવો વાજીબ છે. એટલે જ્યારે મુસલમાનો આપસમાં મળે તો તેમની સર્વપ્રથમ દિની જવાબદારી એ છે કે તેઓ એકબીજાની સલામતી ઇચ્છે. સાહિત્યીક રીતે ઇસ્લામનો અર્થ સમર્પણ છે. જ્યારે સલામ એટલે બીજા માણસ માટે સલામતીની ચાહના કરવી. આમ, ઇસ્લામ એ દરેક પગલે સમર્પણનો ધર્મ છે. તેની તાકીદ કરવામાં આવી છે કે સલામનો જવાબ સલામના શબ્દો કરતાં વધારે સારો હોવો જોઇએ. એટલે કે سَلاَمٌ عَلَیْکُمْ નો જવાબ وَ عَلَیْکُمْ السَّلاَمُ وَ رَحْمَۃُ اللَّٰہِ હોવો જોઇએ. ઇસ્લામ જવાબ આપવામાં સમાનતામાં નથી માનતો પણ એ ચાહે છે કે જવાબ બહેતર હોય. આ પણ સારાં અમલો બજાવી લાવવામાં આગળ વધી જવા માટેની બહેતરીન પદ્ધતિ છે.